TIEDOTUSTILAISUUS
keskiviikkona 22.3.2006 klo 14.00
Porin kulttuuritoimi, Antinkatu 5, Pori

Vuoden 2006 Satakunnan Taito-käsityöyrittäjä

Kati Kunnas-Holmström, Karotti Oy ::

Karotti Oy on vuonna 1984 perustettu keramiikka-alan yritys, jonka erikoisuutena ovat kidelasitetut keramiikka tuotteet. Kati Kunnas-Holmström on yrityksen perustaja ja omistaja.

Kati Kunnas-Holmström suunnittelee ja valmistaa tuotteet korkeapolttoista kivitavarasavea, jonka polttolämpötila on 1260 astetta. Kaikki lasitteet valmistetaan itse, omista resepteistä.

Kiteiden maailma on ehtymättömän monimuotoinen. Kiinnostavinta kiteissä on se, miten esineen muodot vaikuttavat kiteiden kääntymiseen ja tiheyteen. Kide on kuin jääkukka, joka taittaa valoa hologrammin tavoin.

Kidelasitteita voi käyttää ainoastaan studio-olosuhteissa, koska polttoprosessi on työläs ja vaikeasti hallittava. Lasiteaineksen pinnalle ja sekaan kasvaa makrokiteitä polttoprosessin jäähdytyksen aikana. Kiteiden sijaintia ja kokoa ei voida ennakolta määrätä. Esineiden kiehtovuus piileekin juuri siinä, ettei kahta identtistä tuotetta synny. Toisinaan saadaan pientä tiheää kidettä ja toisinaan suuria kiteitä, jotka sijaitsevat harvakseltaan värillisen pohjalasitteen päällä.

Tuotevalikoiman runkona ovat kidelasitetut vadit. Vateja on kolme kokoa (halkaisijaltaan 21, 26 ja 35 cm) ja neljä väriä (valkoinen, vihreä, sininen ja kulta). Lisäksi Kati Kunnas-Holmström valmistaa yksittäisesineitä, joissa on käytetty mm. hopeaosia. 

Karotti Oy:n asiakkaita ovat kotimaiset suuryritykset. Kide-tuotteet soveltuvat erityisesti ainutkertaisiin merkkitapahtumiin sekä voimakkaasti suomalaisuutta ja pohjoismaisuutta korostaville yrityksille. Karotti Oy:n tuotemarkkinointia hoitaa kaksi liikelahja-alan yritystä, joista toinen on Helsingin seudulla ja toinen Tampereen seudulla.

Karotin uudet toimitilat valmistuivat 1999 Porin Yyteriin.
Toimitiloihin tutustumiseen on sovittava vierailuaika. 

Kati Kunnas-Holmström, Karotti Oy
Pookintie 9, 28840 PORI

050 552 8186, karotti@karotti.fi
www.karotti.fi

Lehdistökuvia ja materiaalia: 
www.karotti.fi/lehdisto/